**Ministru kabineta noteikumu projekta „Noteikumi par pieteikumu veidlapām ierakstu izdarīšanai komercreģistrā par Eiropas komercsabiedrībām” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | *Euro* ieviešanas kārtības likuma 30. panta pirmā daļa, Ministru kabineta 2012. gada 27. jūnija rīkojuma Nr. 282 „Par „Koncepciju par normatīvo aktu sakārtošanu saistībā ar eiro ieviešanu Latvijā”” 7.1. apakšpunkts un Latvijas Nacionālā *euro* ieviešanas plāna (apstiprināts ar Ministru kabineta 2013. gada 4. aprīļa rīkojumu Nr. 136) 1. pielikuma J2.2.2. pasākums.Likums „Grozījumi likumā „Par Latvijas Republikas Uzņēmumu reģistru””, kas stājās spēkā 2014. gada 17. februārī.Likums „Grozījumi Komerclikumā”, kas stājās spēkā 2014. gada 17. februārī.Komerclikuma 8. panta otrās daļas ceturtais un piektais punkts, trešās daļas trešais punkts un 9. panta ceturtā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ***Euro*.**Ņemot vērā, ka 2014. gada 1. janvārī Latvijā ieviests *euro*, ir nepieciešams veikt grozījumus Ministru kabineta 2005. gada 17. maija noteikumos Nr. 344 „Noteikumi par pieteikumu veidlapām ierakstu izdarīšanai komercreģistrā par Eiropas komercsabiedrībām”” (turpmāk – Noteikumi), grozot, ar Noteikumiem noteiktajās pieteikumu veidlapās ierakstu izdarīšanai komercreģistrā par Eiropas komercsabiedrībām (turpmāk – pieteikumu veidlapas), punktus, kuros ir norāde uz latiem.**Maksājumu apliecinošs dokuments.**Likums „Grozījumi likumā „Par Latvijas Republikas Uzņēmumu reģistru””, kas stājās spēkā 2014. gada 17. februārī, izslēdz prasību par maksājumu apliecinoša dokumenta iesniegšanu par samaksu par publikāciju oficiālajā izdevumā „Latvijas Vēstnesis” un reģistrācijas valsts nodevas samaksu. Ņemot vērā minēto, nepieciešams izslēgt no pieteikumu veidlapām prasības iesniegt šos dokumentus. Vienlaikus, lai Latvijas Republikas Uzņēmumu reģistrs (turpmāk – Uzņēmumu reģistrs) varētu pārliecināties par to, ka veikta samaksa par publikāciju oficiālajā izdevumā „Latvijas Vēstnesis” vai valsts nodevas samaksa, nepieciešams papildināt pieteikumu veidlapas ar aili, kurā persona var norādīt informāciju par veikto maksājumu. **Reģistrācijas apliecības.**Saskaņā ar Eiropas komercsabiedrību likuma 2. pantu Eiropas komercsabiedrībām tiek piemēroti normatīvie akti, kas attiecas uz komercreģistra vešanu. Ar likumu „Grozījumi Komerclikumā”, kas stājās spēkā 2014. gada 17. februārī, tiek izslēgta Komerclikumā noteiktā prasība reģistrācijas apliecības un tās dublikātus izsniegt komersantiem, un tiek noteikts, ka par reģistrācijas apliecības izsniegšanu maksājama maksa par pakalpojumu. Ņemot vērā minēto, nepieciešams izslēgt no pieteikumu veidlapām prasības iesniegt šos dokumentus Uzņēmumu reģistram.**Dzīvesvietu adreses.**Saskaņā ar Komerclikuma 9. panta ceturto daļu persona pieteikumā komercreģistra iestādei var norādīt adresi, kurā tā ir sasniedzama. Adrese, kurā persona sasniedzama obligāti norādāma tikai tad, ja personai saskaņā ar Iedzīvotāju reģistra ziņām nav deklarētās vai reģistrētās dzīvesvietas vai norādītās adreses ārvalstī. Ņemot vērā minēto, nepieciešams pieteikumu veidlapās svītrot prasību komercsabiedrību pārstāvēttiesīgajām personām norādīt dzīvesvietas adresi. Vienlaikus, ņemot vērā, ka Latvijas pilsoņiem un nepilsoņiem saskaņā ar Dzīvesvietas deklarēšanas likuma 6. pantu ir pienākums deklarēt dzīvesvietu, jāparedz pieteikumu veidlapās ailes, kurās personai, kurai Latvijas Republikā nav piešķirts personas kods vai saskaņā ar Iedzīvotāju reģistra ziņām personai nav deklarētās vai reģistrētās dzīvesvietas vai norādītās adreses ārvalstī, jānorāda adrese, kurā tā sasniedzama.**Personu apliecinošo dokumentu dati.**Saskaņā ar Komerclikuma 8. panta otrās daļas ceturto un piekto punktu, kā arī trešās daļas trešo punktu par komercsabiedrību pārstāvēttiesīgajām personām ierakstāms vārds, uzvārds un personas kods, savukārt ja personai nav personas koda, – dzimšanas datums, personu apliecinoša dokumenta numurs un izdošanas datums, valsts un institūcija, kas dokumentu izdevusi. Ņemot vērā minēto, nepieciešams aizstāt prasību pieteikumu veidlapās norādīt pases datus vai cita personu apliecinoša dokumenta datus ar prasību personu apliecinoša dokumenta datus norādīt tikai personām, kurām nav Latvijas Republikas piešķirta personas koda.**Prasība norādīt revidentu.**Saskaņā ar Komerclikuma 143. panta pirmās daļas 11. punktu, ja kapitālsabiedrībai ir paredzēts revidents, ziņas par viņu norāda kapitālsabiedrības dibināšanas līgumā, taču Komerclikums neparedz ziņas par kapitālsabiedrības revidentu ierakstīt komercreģistrā.Tā kā ziņas par kapitālsabiedrības revidentu nav komercreģistrā ierakstāmā ziņas, nav tiesiska pamata prasīt ziņas par revidentu norādīt pieteikumu veidlapās. Ņemot vērā minēto, no pieteikumu veidlapām svītrojama prasība norādīt šādu ziņu.**Eiropas komercsabiedrības nodibināšana uz laiku.**Saskaņā ar Eiropas Padomes 2001. gada 8. oktobra Regulas (EK) Nr. 2157/2001 par Eiropas uzņēmējsabiedrības (SE) statūtiem I sadaļas 10. pantu dalībvalstīs pret Eiropas komercsabiedrību izturas tāpat kā pret akciju sabiedrību, kura izveidota saskaņā ar tās dalībvalsts tiesību aktiem, kurā ir attiecīgās Eiropas komercsabiedrības juridiskā adrese. Komerclikuma 8. panta trešās daļas astotais punkts paredz, ka komercreģistrā ierakstāms laiks, uz kādu kapitālsabiedrība nodibināta, ja kapitālsabiedrība nodibināta uz noteiktu laiku, neparedzot ierakstu par kapitālsabiedrības dibināšanu konkrēta mērķa sasniegšanai. Šādu ierakstu saskaņā ar Komerclikuma 8. panta otrās daļas septīto punktu veic par personālsabiedrībām, bet to regulējums nav attiecināms uz Eiropas komercsabiedrībām. Ņemot vērā minēto, no pieteikumu veidlapām svītrojama prasība norādīt šādu ziņu.**Pieteikums ieraksta izdarīšanai komercreģistrā par Eiropas komercsabiedrības maksātnespējas procesu.**Noteikumos ietvertā pieteikumu veidlapa ieraksta izdarīšanai komercreģistrā par Eiropas komercsabiedrības maksātnespējas procesu izstrādāta saskaņā ar 2008. gada 1. janvārī spēku zaudējušo likumu „Par uzņēmumu un uzņēmējsabiedrību maksātnespēju”.Saskaņā ar Eiropas komercsabiedrību likuma 2. pantu Eiropas komercsabiedrībām tiek piemēroti normatīvie akti, kas attiecas uz komercreģistra vešanu. Šobrīd Uzņēmumu reģistra vestajā komercreģistrā ir reģistrētas četras Eiropas komercsabiedrības un nevienai no tām nav uzsākts maksātnespējas process saskaņā ar spēku zaudējušo likumu „Par uzņēmumu un uzņēmējsabiedrību maksātnespēju”.Šobrīd par maksātnespējas procesa administratora iecelšanu, atcelšanu, kā arī maksātnespējas pasludināšanu juridisko personu lietās saskaņā ar Civilprocesa likuma 46.1 nodaļu lemj tiesa. Ierakstu komercreģistrā Uzņēmumu reģistra amatpersona izdara uz tiesas sprieduma pamata. Savukārt sanācijas un mierizlīguma procedūra spēkā esošajā Maksātnespējas likumā vairs netiek piemērota.Ņemot vērā minēto, pieteikums ieraksta izdarīšanai komercreģistrā par Eiropas komercsabiedrības maksātnespējas procesu vairs nav aktuāls un no Noteikumiem svītrojams.**Eiropas komercsabiedrību statūtu eksemplāru skaits.**Šobrīd Noteikumu 1. pielikuma 14. punkts paredz, ka pieteikuma iesniedzējam jāpievieno pieteikumam Eiropas komercsabiedrības statūti divos eksemplāros. Saskaņā ar Eiropas komercsabiedrību likuma 2. pantu Eiropas komercsabiedrībām tiek piemēroti normatīvie akti, kas attiecas uz komercreģistra vešanu. Komerclikuma normas neparedz prasību, reģistrējot komercsabiedrības, iesniegt komercsabiedrības statūtus Uzņēmumu reģistram divos eksemplāros.Ņemot vērā minēto, lai samazinātu administratīvo slogu pieteikuma Eiropas komercsabiedrības reģistrācijai iesniedzējiem, nepieciešams svītrot no Noteikumu 1. pielikuma prasību pievienot Eiropas komercsabiedrībām statūtus divos eksemplāros. **Kontaktinformācija**Atbilstoši Paziņošanas likuma 3. un 4. pantam, kas nosaka, ka iestāde pēc iespējas ņem vērā piemērotāko un ērtāko dokumenta vai informācijas paziņošanas, saņemšanas veidu, jāparedz iespēja personai izvēlēties un norādīt vispiemērotāko veidu (kontaktinformāciju) saziņai Uzņēmumu reģistra pakalpojuma saņemšanai.Ņemot vērā minēto, nepieciešams izveidot atsevišķu sadaļu veidlapās, kur klients var norādīt savu kontaktinformāciju (ērtāko saziņas veidu). Klients var norādīt kontaktinformāciju lēmuma saņemšanai un kontaktinformāciju ātrākai saziņai, kas nepieciešama iesniegto dokumentu izskatīšanas procesā. **Pieteikuma lapu cauršūšana.**Šobrīd Noteikumi paredz, ka, ja pieteikumā ir vairākas lapas, pieteikuma iesniedzējam tās jācauršuj un jāapliecina to skaits. Norādāms, ka saskaņā ar Ministru kabineta 2010. gada 28. septembra noteikumiem Nr. 916 „Dokumentu izstrādāšanas un noformēšanas kārtība” dokumenta lapu cauršūšana ir priekšnoteikums, kas nodrošina juridisku spēku dokumentu oriģinālu atvasinājumiem, Lai nodrošinātu dokumentu oriģināla juridisko spēku dokumentu lapu cauršūšana nav nepieciešama. Secināms, ka Uzņēmumu reģistrā iesniedzams pieteikuma oriģināls, prasība cauršūt pieteikuma lapas un apliecināt to skaitu, nevajadzīgi apgrūtina pieteikuma iesniedzēju.Ņemot vērā minēto, nepieciešams svītrot Noteikumos prasību cauršūt pieteikuma lapas un apliecināt to skaitu.Vienlaikus veikti citi nepieciešamie grozījumi ar Noteikumiem apstiprinātajās pieteikumu veidlapās, lai nodrošinātu to atbilstību augstāka juridiskā spēka normatīvajiem aktiem un padarītu veidlapas ērtāk lietojamas klientam.Ņemot vērā, ka saistībā ar nepieciešamajiem grozījumiem būtu jāgroza vairāk kā puse no Noteikumu apjoma, ir jāsagatavo jauns normatīvā akta projekts. Līdz ar jauna normatīvā akta spēkā stāšanos Noteikumi zaudēs spēku. |
| 3. | Projekta izstrādē iesaistītās institūcijas | Uzņēmumu reģistrs. |
| 4. | Cita informācija | Nav. |
|   |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums attiecināms uz komercreģistrā jau reģistrētajām Eiropas komercsabiedrībām, kā arī tām, kas nākotnē iesniegs pieteikumus Eiropas komercsabiedrību ierakstīšanai komercreģistrā. Šobrīd Uzņēmumu reģistra vestajā komercreģistrā reģistrētas četras Eiropas komercsabiedrības. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums precizē pieteikumu veidlapās prasītās ziņas un pievienojamos dokumentus. Ņemot vērā, ka tiek izslēgtas vairākas pieteikumu veidlapās prasītās ziņas, kuru noradīšanu neparedz normatīvie akti, tiek samazināts administratīvais slogs gan Uzņēmumu reģistra valsts notāriem izskatot iesniegtos dokumentus, gan Eiropas komercsabiedrībām aizpildot pieteikumu veidlapas.  |
| 3. | Administratīvo izmaksu monetārs novērtējums | Administratīvās izmaksas naudas izteiksmē gada laikā mērķgrupai, ko veido fiziskas personas, nepārsniedz 200 *euro*, bet juridiskām personām – 2000 *euro*, tādēļ šis anotācijas punkts uz projektu nav attiecināms. |
| 4. | Cita informācija | Nav.  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Uzņēmumu reģistrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas vai institucionālo struktūru. |
| 3. | Cita informācija | Nav. |

*Anotācijas III, IV, V un VI sadaļa – projekts šīs jomas neskar.*

Tieslietu ministre B. Broka

26.03.2014. 12:57

1396

L.Letiņa

67031734, Laima.Letina@ur.gov.lv